b'\n_START_ARTICLE_\n\xc4\x8ce\xc5\xa1ka filharmonija\n_START_SECTION_\nPovijest\n_START_PARAGRAPH_\nIme "\xc4\x8ce\xc5\xa1ka filharmonija" prvi put je spomenuto 1894. godine, kao ime orkestra koji je imao koncert u \xc4\x8ce\xc5\xa1kom narodnom kazali\xc5\xa1tu u Pragu. To je prvi koncert tog orkestra pod time imenom, koji je ostao zapisan. Anton\xc3\xadn Dvo\xc5\x99\xc3\xa1k je i sam ravnao orkestrom 4. sije\xc4\x8dnja 1896. tijekom izvo\xc4\x91enja vlastitih kompozicija. Ali, orkestar je tek 1901. godine postao neovisan o sjedi\xc5\xa1tu Dr\xc5\xbeavne opere u Pragu. Dobiv\xc5\xa1i neovisnost, orkestar vi\xc5\xa1e nije bio vezan samo za izvo\xc4\x91enje baleta, ve\xc4\x87 je mogao i odr\xc5\xbeavati vlastite koncerte. Tako je prvi reprezentativni koncert orkestra odr\xc5\xbean 15. listopada 1901., kada je orkestrom dirigirao Ludv\xc3\xadk \xc4\x8celansk\xc3\xbd, prvi \xc5\xa1ef dirigent orkestra. 1908. Gustav Mahler je ravnao orkestrom prilikom izvedbe svjetske premijere svoje 7. simfonije. No, orkestar je me\xc4\x91unarodni ugled postigao tek za mandata V\xc3\xa1clava Talicha, koji je orkestar vodio u dva mandata: prvi mandat izme\xc4\x91u 1919. i 1931., a drugi izme\xc4\x91u 1933. i 1941. Pred sam kraj svog mandata poveo je orkestar u Nacisti\xc4\x8dku Njema\xc4\x8dku, gdje je izvedena Smetanina simfonijska poema M\xc3\xa1 vlast (hrv. Moja domovina) tijekom koncerta njema\xc4\x8dkim \xc4\x8dasnicima._NEWLINE_Talicha je u jeku Drugog svjetskog rata naslijedio Rafael Kubel\xc3\xadk, koji je orkestrom ravnao punih \xc5\xa1est godina, sve do 1948. Trostruko du\xc5\xbei mandat (18 godina) imao je Karel An\xc4\x8derl, a njega 1958. naslje\xc4\x91uje V\xc3\xa1clav Neumann s tako\xc4\x91er dugim mandatom (1968. - 1989.) Poznati \xc4\x8de\xc5\xa1ki dirigent Ji\xc5\x99\xc3\xad B\xc4\x9blohl\xc3\xa1vek orkestar je vodio svega dvije godine, od 1990. do 1992., iako je orkestar zapravo vodio do 1991. Naime, \xc4\x8dlanovi orkestra su ga, zbog kontroverznih izvedbi, odlu\xc4\x8dili zamjeniti. Tako su izglasali Gerda Albrechta kao novog \xc5\xa1efa dirigenta, ali samo na godinu dana. No, umjesto da je \xc4\x8dekao istek jednogodi\xc5\xa1njeg Albrechtovog ugovora, 1992. B\xc4\x9blohl\xc3\xa1vek odlazi iz orkestra. Zbog toga je Albrecht ostao na poziciji umjetni\xc4\x8dkog voditelja do 1996. Njega su naslijedili Vladimir Ashkenazy (1996. \xe2\x80\x93 2003.), Zden\xc4\x9bk M\xc3\xa1cal (2003.\xe2\x80\x93 2007.) i Eliahu Inbal (2009. \xe2\x80\x93 2012.) U prosincu 2010. godine najavljeno je B\xc4\x9blohl\xc3\xa1vekovo ponovno imenovnanje \xc5\xa1efom dirigentom \xc4\x8ce\xc5\xa1ke filharmonije za sezonu 2012./2013. na ugovor u trajanju do \xc4\x8detiri godine._NEWLINE_Orkestar se mo\xc5\xbee vidjeti i u filmu Dvo\xc5\x99\xc3\xa1k - In Love? iz 1988., koji govori o \xc5\xbeivotu i djelu \xc4\x8de\xc5\xa1kog skladatelja Anton\xc3\xadna Dvo\xc5\x99\xc3\xa1ka na snimci izvedbe njegovog Koncerta za violon\xc4\x8delo pod vodstvom V\xc3\xa1clava Neumanna.'